การดำเนินงานในประเด็นผู้สูงอายุ มีการดำเนินงานในพื้นที่อำเภอคีรีรัฐนิคมและพื้นที่อำเภอบ้านนาสาร จังหวัดสุราษฎร์ธานี แนวคิดในการดำเนินงานของอำเภอคีรีรัฐนิคมเน้นผู้สูงอายุติดบ้านติดเตียงด้วยการสร้าง Day Care สำหรับผู้สูงอายุและผู้ทุพลภาพ โดยใช้แนวคิด SALE-Model ดำเนินการ ใน 4 ส่วน คือ 1) Screening 2) Ageing club 3) Long term care และ 4) End of life โดยมีการบูรณาการหลายภาคส่วนที่เกี่ยวข้องมาร่วมดำเนินงาน โดยเริ่มจากจัดตั้งที่โรงพยาบาลคีรีรัฐนิคมก่อน จากนั้นจึงขยายออกไปในชุมชนและไปยัง อปท. และนอกจาก Day Care แล้ว ยังมีการดำเนินการด้านกองทุนกายอุปกรณ์ขึ้น เพื่อเป็นแหล่งสนับสนุนกายอุปกรณ์ให้กับผู้ที่มีความจำเป็นต้องใช้ ทั้งนี้ ผลที่เกิดขึ้น พบว่า ผู้สูงอายุได้รับการดูแลที่ดีขึ้น ผู้ดูแลก็สามารถดูแลได้อย่างถูกวิธี และไม่ต้องเสียเงินเสียเวลาไปเฝ้าผู้สูงอายุในโรงพยาบาลสุราษฎร์ธานี เพราะเมื่อมีการวินิจฉัยโรคแล้ว หากผู้สูงอายุสามารถกลับมายังโรงพยาบาลชุมชนได้ ก็จะได้รับการส่งกลับและดูแลใน Day Care และหากสามารถกลับบ้านได้ก็จะเข้าสู่การดูแลของ Day Care ที่บ้าน โดยมีเจ้าหน้าที่ทีมสหวิชาชีพจากโรงพยาบาลเป็นผู้ดูแลต่อเนื่อง

สำหรับอำเภอบ้านนาสารเน้นกลุ่มผู้สูงอายุติดสังคม โดยเริ่มจากการก่อตั้งชมรมผู้สูงอายุและเสริมสร้างความเข้มแข็งให้กับชมรมผู้สูงอายุ จนมีการดำเนินการจัดตั้งโรงเรียนผู้สูงอายุแห่งแรกในอำเภอบ้านนาสาร โดยเริ่มต้นจากการตั้งวงคุยกันถึงปัญหาและความต้องการในพื้นที่ โดยเชิญผู้เกี่ยวข้องทั้งหมด เช่น พมจ. อปท. สสอ. รพ.สต. สถานศึกษา (มรส. วพบ.สฎ.) เป็นต้น มาร่วมกันวางแผน และขับเคลื่อนการดำเนินงาน จนปัจจุบันในจังหวัดสุราษฎร์ธานี มีการขยายผลจนมีการจัดตั้งโรงเรียนผู้สูงอายุมากกว่าจำนวน 30 แห่ง การดำเนินงานโรงเรียนผู้สูงอายุแห่งแรก ได้ความช่วยเหลือทางด้านวิชาการจากมหาวิทยาลัยราชภัฏสุราษฎร์ธานีร่วมกับเทศบาลตำบลพรุพรีและขยายผลไป จนมีเกือบครบทุกโรงพยาบาลส่งเสริมสุขภาพตำบล (10 แห่ง ขาด 1 แห่ง) โดยกิจกรรมจะเน้นที่ผู้สูงอายุติดสังคมที่มาทำกิจกรรมในโรงเรียนผู้สูงอายุ

การยกระดับการดำเนินงานด้านผู้สูงอายุ พบว่า จังหวัดสุราษฎร์ธานีมีการขับเคลื่อนนโยบายด้านผู้สูงอายุ ทั้งนี้เป็นผลมาจากการออกนโยบายของ กขป. ที่ประกอบด้วย 1) ด้านเด็กและเยาวชนเน้นโรงเรียนรอบรู้ด้านสุขภาพ 2) วัยทำงาน เน้นด้านอาหารปลอดภัย 3) ผู้สูงอายุและกลุ่มเปราะบางเน้นศูนย์สร้างสุขภาพและโรงเรียนผู้สูงอายุ และ 4) สาธารณสุขทางทะเลเน้นการจัดบริการทางด้านสาธารณสุขทางทะเล ซึ่งแนวนโยบายดังกล่าวมีความสอดคล้องกับการดำเนินงานในพื้นที่จึงสามารถดำเนินการควบคู่กันไปเป็นการดำเนินงานระดับพื้นที่และจังหวัดควบคู่กันไป

ปัญหาและอุปสรรค

1. ขาดงบประมาณในการดำเนินงาน เนื่องจาก พชอ. และ สสอ. ซึ่งเป็นกลไกในการขับเคลื่อนไม่มีงบประมาณเป็นของตัวเองสำหรับขับเคลื่อนงานดังกล่าว
2. ความอคติของเข้าหน้าที่ รพ.สต.บางส่วนที่มีกับกองทุนตำบล

ปัจจัยสู่ความสำเร็จ

1. ความเข้มแข็งของ พชต. โดยเฉพาะปลัด อปท. ซึ่งเป็นกลไกหลักในการขับเคลื่อนงาน
2. การให้ความสำคัญของผู้บริหารระดับอำเภอ หากสามารถสร้างผลงานได้เป็นรูปธรรม จะทำให้ผู้บริหารให้ความสำคัญและสนับสนุนการดำเนินงาน
3. ผู้ประสานนโยบาย ซึ่งมีบทบาทหน้าที่ระดับผู้บริหารระดับจังหวัดและ กขป.